**Ողջ մնալու արվեստ** (կրճատ՝ **ՈՄԱ**), ռազմահայրենասիրական հասարակական կազմակերպություն, որի նպատակն է Հայաստանում և Արցախի Հանրապետությունում ստեղծել ավելի մարտունակ բնակչություն։ Հիմնադրվել է 2014 թվականին։ Նախագահը առաջին հետախուզադիվերսիոն խմբի հիմնադիր Վովա Վարդանովն է։

Գործունեություն
---------------

«ՈՄԱ» կազմակերպության առաջնային գաղափարն այն է, որ Հայաստանից և Սփյուռքից պահեստազորի, նորակոչիկների և կամավորների պատրաստումը կօգնի ստեղծել ավելի հզոր պետություն և կդառնա իրական պահեստային բանակ։

Կազմակերպությունն իրականացնում է դասընթացներ 16 տարեկանից բարձր անձանց համար։ Դասընթացներն ընդգրկում են մի շարք ոլորտներ․

1. Հրազենային պատրաստություն,
2. նետաձգություն,
3. ավտոնոմ գոյատևում,
4. ձեռնամարտ՝ Վին-Չուն,
5. դանակի սպորտային նետում,
6. ժայռամագլցում,
7. կիրառական կենսաբանություն,
8. բուժպատրաստություն,
9. հոգեբանություն,
10. քարտեզագիտություն,
11. ռազմապար։

Կազմակերպությունը չունի պետական աջակցություն, գործում է Հայաստանի և Սփյուռքի քաղաքացիների ֆինանսական աջակցության շնորհիվ։

Գաղափարախոսություն
------------------

### Ազգ-բանակ հայեցակարգ

Հայեցակարգի նպատակն է ստեղծել 300-800 հազար պատրաստված անձից բաղկացած պահեստազորային բանակ, որը կօգնի լրացնել մարտական գործողությունների ընթացքում բանակի կրած կորուստները, ինչպես նաև հնարավորություն կտա իրականացնել հակահարձակողական գործողություններ։

### Երկիր ամրոց հայեցակարգ

Ըստ հայեցակարգի՝ Հայաստանի յուրաքանչյուր շրջան պետք է լինի ինքնապաշտպանունակ։ Դա ենթադրում է երկրի ողջ տարածքով ունենալ ապաստարաններ և թաքնված կրակակետեր, խթանել ռազմական արդյունաբերությունն ու բանակի տեխնոլոգիականությունը, դպրոցականներին նախապատրաստել զինվորական ծառայության, ապահովել աղջիկների ռազմական կրթությունը։

Հայ-ադրբեջանական պատերազմ (2020)
--------------------------------

2020 թվականին՝ հայ-ադրբեջանական պատերազմի ընթացքում, «ՈՄԱ»-ն ակտիվ գործունեություն է ծավալել ոչ միայն բուն մարտական գործողություններին մասնակցելու, այլև կամավորական խմբերին նախապատրաստելու միջոցով։ Պատերազմի սկսվելուց անմիջապես հետո ռազմահայրենասիրական կազմակերպության հիմքի վրա սկսվել է «ՈՄԱ» գումարտակի ձևավորումը, որը 2020 թվականի սեպտեմբերի 29-ից տեղափոխվել է Արցախ՝ սկզբնական շրջանում իրականացնելով Քարվաճառի, ապա Մարտունու Կարմիր Շուկա և Թաղավարդ գյուղերի պաշտպանությունը։

Բացի այդ` պատերազմի առաջին օրերից կազմակերպությունը նախաձեռնել է արագընթաց դասընթացների իրականացում։ Ռազմաճակատ մեկնելուց առաջ հարյուրավոր կամավորներ կազմակերպության կողմից զինվորական պատրաստվածություն են անցել՝ սովորելով ողջ մնալ և գոյատևել պատերազմական պայմաններում, ցուցաբերել առաջին բուժօգնություն, ուսումնասիրել են նաև լեռնագնացություն և հոգեբանություն։

2021 թվականի մարտի 10-ին Արցախի նախագահ Արայիկ Հարությունյանը հանդիպում է ունեցել կազմակերպության մի խումբ անդամների և նախագահ Վարտանովի հետ։ Արայիկ Հարությունյանը կարևորել է զորամասի դերակատարությունը պատերազմի ժամանակ և ցուցաբերած քաջության համար ներկաներին հանձնել բարձր պետական պարգևներ։

Ծանոթագրություններ
------------------

1. ↑  ««ՈՂՋ ՄՆԱԼՈՒ ԱՐՎԵՍՏ» • ՀԱՅԱՍՏԱՆ (ԵՐԵՎԱՆ) • ՍՓՅՈՒՌ». *spyur.am*. Արխիվացված է օրիգինալից 2018 թ․ փետրվարի 23-ին. Վերցված է 2021 թ․ փետրվարի 16-ին.
2. ↑  ՈՄԱ/VoMA (2018 թ․ նոյեմբերի 3). «Повысить обороноспособность Армении вместе с VoMA». *Medium* (անգլերեն). Վերցված է 2021 թ․ փետրվարի 16-ին.
3. ↑  ««Ողջ Մնալու Արվեստ» ակումբ | SportClubs.am». *sportclubs.am*. Վերցված է 2021 թ․ փետրվարի 16-ին.
4. ↑  Paruyryan, MheR. «Նյութատեխնիկական ապահովում - VoMA.am». *voma.am* (ամհարերեն). Վերցված է 2021 թ․ փետրվարի 16-ին.
5. ↑  «#ԱզգԲանակ կամ Հայաստանի պահեստազորային բանակ».(չաշխատող հղում)
6. ↑  «VOMA CENTER - ErkirAmroc». *www.voma.center*. Վերցված է 2021 թ․ մարտի 6-ին.(չաշխատող հղում)
7. ↑  Technologies, Peyotto. «Կամավորականների մարզումները առաջնագիծ մեկնելուց առաջ. ՏԵՍԱՆՅՈՒԹ». *factor.am*. Վերցված է 2021 թ․ փետրվարի 16-ին.
8. ↑  «Ողջ մնալու արվեստը. առաջնագծի համար պատրաստվող կանայք ու տղամարդիկ` լուսանկարներում». *Sputnik Armenian*. Վերցված է 2021 թ․ փետրվարի 16-ին.
9. ↑  «Արցախի Հանրապետության Նախագահի պաշտոնական կայք». *president.nkr.am*. Արխիվացված է օրիգինալից 2021 թ․ ապրիլի 12-ին. Վերցված է 2021 թ․ մարտի 21-ին.

Արտաքին հղումներ
----------------

* ՈՄԱ պաշտոնական կայք
* ՈՄԱ․ ռազմաճակատ մեկնելուց առաջ
* Ինչպես պատերազմում․ լեռնային մարտիկների ճամբարը
* ՈՄԱ Ձմեռային հավաք, 2018

|  |  |  |  |  |  |
| --- | --- | --- | --- | --- | --- |
| 

|  |  |
| --- | --- |
|  ⛭   Սոցիալական ցանցերում | ՎԿ · Ֆեյսբուք |
|  |
| Ֆոտո, վիդեո և աուդիո | Ինստագրամ · ՅուԹյուբ |

 |